་བ་སོགས། །བཀའ་ཉན་འཁོར་ཚོགས་རྣམས་ཀྱི༞ ཁྱེད་ཀྱི་ཐུགས་དམ་གཉན་པོ་སྐོང་གྱུར་ནས། །ཐུབ་པའི་བསྟན་པ་ཕྱོགས་ཀུན་རྒྱས་པ་དང་། །བསྟན་འཛིན་རྣམས་ཀྱང་ཕྲིན་ལས་རབ་འཕེལ་ཞིང་། །འཇིག་རྟེན་ཆོས་མཐུན་བདེ་ཞིང་སྐྱིད་པར་མཛོད། །ཁྱད་པར་རྣལ་འབྱོར་བདག་ཅག་འཁོར་བཅས་ལ། །ཁྱེད་ཀྱི་སྐུ་གསུང་ཐུགས་ཀྱིས་བྱིན་བརླབས་ནས། །འགལ་རྐྱེན་ཞི་ཞིང་གནས་སྐབས་མཐར་ཐུག་གི། །བསམ་དོན་ཆོས་བཞིན་འགྲུབ་པར་མཛད་དུ་གསོལ། །བཞི་པ་བཤགས་པ་བྱ་བ་ནི། བྷྱོཿའགྲོ་བའི་དོན་དུ་སྐུ་མཆོག་འཇིགས་པ་ལ། །མ་ལུས་ཁྱད་པར་གསལ་བར་མཛད་པ་ཡི། །ང་རྒྱལ་དྲེགས་པ་མཐའ་དག་འདུལ་མཛད་པ། །ཡོན་ཏན་རྫོགས་པའི་སྐུ་ལ་ཕྱག་འཚལ་ལོ། །བཀའ་དང་དམ་ཚིག་གཏད་ནས་གཉེར་མཛད་མ། །སྤྱི་དང་ཁྱད་པར་ལྷག་པའི་དམ་ཚིག་རྣམས། །དམ་བཅས་བཀའ་ལས་འདའ་རྒྱུ་མ་ལགས་ན། །སྐུ་ཡི་དམ་ཚིག་ཚུལ་བཞིན་མ་རྟོགས་པ། །ཁམས་གསུམ་ཁྱབ་པའི་སྐུ་ལ་བཟོད་པར་གསོལ། །མ་གཅིག་བདེ་གཤེགས་རིགས་ལྔ་དཔལ་གྱི་ཡུམ། །དུས་གསུམ་སངས་རྒྱས་ཐམས་ཅད་སྐྱེད་མཛད་མ། །ཇི་བཞིན་འགྲོ་བ་མཐའ་དག་དེར་འདུ་བའི། །མ་གཅིག་སྤྲུལ་པའི་སྐུ་ལ་བཟོད་པར་གསོལ། །རྣལ་འབྱོར་བདག་ཅག་འདིར་འདུས་གདུང་སོབ་རྣམས། །སྤྱི་དང་ཁྱད་པར་དམ་ཚིག་མི་གཏོང་ཡང་། །ཀློང་དུ་མ་གྱུར་རྩལ་ཤུགས་ཆུང་བ་དང་། །འདུ་ཤེས་ཆུང་བའི་སྐྱོན་རྣམས་ཅི་མཆིས་པ། །མ་གཅིག་ལྷ་མོའི་སྐུ་ལ་བཟོད་པར་གསོལ། །ཐུགས་རྗེས་ངེས་པར་གཟིགས་པའི་ལྷ་མོ་ལ། །དམ་རྫས་ཚང་བའི་མཆོད་པ་མ་བཤམས་ཏེ། །ཕང་སེམས་དབང་གིས་མཆོད་པའི་རྒྱུ་ཆུང་བ། །རྫོང་མོ་བཀའ་བཟློག་སྐུ་ལ་བཟོད་པར་གསོལ། །མ་གཅིག་སྐུ་མདོག་ཕྱག་མཚན་ཆ་ལུགས་ལ། །དོན་དང་མཐུན་པའི་ཚུལ་བཞིན་མ་འདྲེས་པས། །ལྷ་མོའི་ཐུགས་རྗེས་གཡེལ་བར་མ་གྱུར་པས། །བདུད་ལས་རྒྱལ་བའི་སྐུ་ལ་བཟོད་པར་གསོལ། །ཐམས་ཅད་འཇིགས་ཚུལ་བདུད་ལས་རྒྱལ་བའི་ཚུལ། །པགས་པས་བརྒྱན་པའི་ཀོ་རློན་ཤམ་ཐབས་ཅན། །གདུག་པའི་ཚོགས་རྣམས་འཇོམས་པའི་སྐ་རགས་ཅན། །བདུད་འཇོམས་ལྷ་མོའི་སྐུ་ལ་བཟོད་པར་གསོལ། །བུ་ཡི་ཚུལ་གྱིས་རྒྱུན་གྱི་དམ་ཚིག་ལ། །ལེ་ལོ་གཉིད་དང་བྲེ་མོའི་གཏམ་ལ་སོགས། །ཐུགས་དང་འགལ་བར་གྱུར་པ་ཅི་མཆིས་པ། །ཐུགས་རྗེ་ཆེན་པོས་ཚངས་པར་སྩལ་དུ་གསོལ། །རྣལ་འབྱོར་གང་ཞིག་དམ་ཚིག་འཛིན་པ་རྣམས། །བུ་ཡི་ཚུལ་དུ་ཐམས་ཅད་བསྲུང་བ་དང་། །ཞེ་སྡང་གདུག་པའི་དགྲ་བགེགས་གང་བྱུང་སར། །མ་གཅིག་ཐུགས་རྗེ་ལྡན་པ་དེར་བྱུང་ཞིང་། །དྲག་ཤུལ་དབང་དང་མངོན་སྤྱོད་ཕྲིན་ལས་ཀྱིས། །ཇི་ལྟར་བསམ་པ་བཞིན་དུ་ཕྲིན་ལས་མཛོད། །ཐུགས་རྗེ་ལྡན་པའི་རྫོང་མོ་གཉན་པོ་ཡང་། །དུས་ངན་ཐ་མའི་སེམས་ཅན་མི་གཤེགས་ཏེ། །འགྲོ་དོན་བྱང་ཆུབ་སེམས་ཀྱི་གཤེགས་ལགས་ནས། །རེ་སྨོན་ཐམས་ཅད་བདག་ལ་བསྩལ་དུ་གསོལ། །ཞེས་པ་ནི་གཏོར་མས་ཐུགས་དམ་བསྐང་བའོ། །དེ་ནས་བཞི་པ་མདོས་ཀྱི་བསྐང་བ་ལ་གསུམ། བྱིན་གྱིས་བརླབ་པ། འབུལ་བ། གླུད་བསྔོ་བའོ། །དང་པོ་ནི། གོང་དུ་བཤད་པའི་མདོས་ལ་དམིགས་ཏེ། ཨོཾ་སྭ་བྷཱ་ཝ་ཤུདྡྷ་སརྦ་དྷརྨ་སྭ་བྷཱ་ཝ་ཤུ་དྡྷོ྅ཧཾ། ཞེས་བརྗོད་ཅིང་ལག་པ་གཉིས་ཐལ་མོ་ཁོང་སྟོང་སྦྱར། སོར་མོ་རྣམས་རྩེ་སྤྲད་པ། ཆོས་ཉིད་རྣམ་དག་གི་ཕྱག་རྒྱ་བཅས་ཏེ། མདོས་ཀྱི་འབགས་པ་དང་མི་གཙང་བ། མ་དག་པར་སྣང་བ་ཐམས་ཅད་སྟོང་པར་གྱུར། ཨོཾ་ན་མཿ སརྦ་ཏ་ཐཱ་ག་ཏ་བྷྱོ་བི་ཤྭ་མུ་ཁེ་བྷྱཿ སརྦ་ཐཱ་ཁཾ་ཨུཏྒ་ཏེ་སྥ་ར་ཎ་ཨི་མཾ་ག་ག་ན་ཁཾ་སྭཱ་ཧཱ། ཞེས་བརྗོད་ཅིང་། ལག་པ་གཉིས་མཉམ་པའི་ཐལ་མོ་ལས་སོར་མོ་དབུས་མ་གསུམ་གྱི་ཚིགས་བར་མ་བཅག་པ། ནམ་མཁའ་མཛོད་ཀྱི་ཕྱག་རྒྱ་བཅས་ཏེ། མདོས་རྒྱུ་རིན་པོ་ཆེ་སྣ་ཚོགས་ལས་གྲུབ་པའི་རི་རབ་གྲུ་བཞི་བང་རིམ་བཞི་པ། ལྕོག་བརྒྱད་དང་ལྡན་པའི་མཐའ་སྐོར་དུ་གླིང་བཞི་གླིང་ཕྲན་བརྒྱད་ལྕགས་རི་དང་བཅས་པའི་སྟེང་དུ་སྐུའི་མཚོན་བྱེད་ཞལ་གྱི་ནམ་མཁའ་ནག་པོའི་མཐར་རིན་པོ་ཆེ་སྣ་ལྔའི་གཞའ་རིས་ཀྱིས་བསྐོར་བ། གཞན་ཡང་མཐའ་སྐོར་དུ་རིན་པོ་ཆེ་དང་གོས་དར་ལས་བྱས་པའི་ནམ་མཁའ་རྒྱང་བུ། བྱ་ནག རྟ་ནག གཡག་ནག ལུག་ནག ཁྱི་ནག མི་ནག བུད་མེད་ནག་མོ་དྲེའུ་ཞོན་པ། ཤ་ཁྲག་བདུད་རྩི་ལྔའི་ཞལ་ཟས། གསེར་གྱི་སྣོད་རྩི་བཅུད་ཀྱིས་གང་བ། དབུས་སུ་ཐུགས་ཀྱི་རྟེན་རྡོ་རྗེ་རྩེ་ལྔ་པ། ཁོར་ཡུག་ཏུ་ཕོ་གདོང་སྐྱེས་པ་སྟག་ཆས་ཀྱིས་བརྒྱན་པ་བྲོ་འཁྲབ་པ། མོ་གདོང་བུད་མེད་མཛེས་མ་དར་ཟབ་ཀྱིས་བརྒྱན་པ་གླུ་ལེན་པ། སྟག་པའི་ཁྲམ་ཤིང་དགྲ་བགེགས་ཟིལ་གྱིས་གནོན་པ། ངར་མི་ལུས་དང་དབང་པོ་རྫོགས་ཤིང་གོས་དང་རྒྱན་ནོར་སྣ་ཚོགས་ཀྱིས་གང་བར་གྱུར། ཨོཾ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཧཱུྃ་ཧཱུྃ་ཕཊ། ཅེས་བརྗོད་ལ་ལག་པ་གཉིས་ཐལ་མོ་སྦྱར་བ་ཁ་ཕྱེ་ལ། མཐེ་བོང་བསྣོལ་བ་བདུད་རྩི་འཁྱིལ་པའི་ཕྱག་རྒྱ་བཅས་ནས། མདོས་འདོད་པའི་ཡོན་ཏན་ལྔ་ཚང་བ་ཐམས་ཅད་ཀྱང་། མགྲོན་སོ་སོས་ཡིད་བཞིན་དུ་ཐོབ་པ་ལ་བགེགས་དང་ཉེར་འཚེ་མེད་པར་གྱུར། ཨོཾ་ཨཱ་ཀཱ་རོ་མུ་ཁཾ་སརྦ་དྷརྨཱ་ཎཱ་ནུཏྤནྣ་ཏྭཱད་ཨོཾ་ཨཱཿཧཱུྃ་ཕཊ་སྭཱ་ཧཱ། ཞེས་བརྗོད་ལག་གཡས་མཆོག་སྦྱིན། གཡོན་མཉམ་གཞག་བྱས་པ། མདོས་མགྲོན་སོ་སོའི་གང་ལ་གང་འདོད་པའི་དངོས་པོ་ཡིད་བཞིན་དུ་འབྱུང་བར་གྱུར་ཅིག ཨོཾ་ཛྙཱ་ན་ཨ་བ་ལོ་ཀི་ཏེ། ན་མཿས་མནྟ་སྥ་ར། རསྨི་བྷ་བ་མ་ཧཱ་མ་ཎི་དུ་རུ་དུ་རུ་ཧྲི་ད་ཛྭཱ་ལ་ཡ་སྭཱ་ཧཱ། མགྲོན་རྣམས་དྲག་ཞན་ཆེ་ཆུང་མེད་པར་སོ་སོའི་ཡིད་ཚིམ་ཞིང་རང་དབང་དུ་ལོངས་སྤྱོད་པར་གྱུར། ཞེས་བརྗོད་ཅིང་། ལག་གཡོན་ཁུ་ཚུར་བཅངས་པ་པང་དུ་བཞག གཡས་རྡོ་རྗེ་ཁུ་ཚུར་གྱི་མཛུབ་མོ་བསྒྲེང་པའི་སྡིགས་མཛུབ་བསྟན་པ། ཡེ་ཤེས་སྐར་མདའི་ཕྱག་རྒྱ་བྱའོ། །ན་མཿས་མནྟ་བུདྡྷཱ་ནཾ་གྲ་ཧེ་ཤྭ་རི་པྲ་པཉྩ་ཏི་མ་ཧཱ་ས་མ་ཡ་ཧཱ་ན་ཧཱུྃ་ཕཊ། མདོས་ཀྱི་མཆོད་པ་བསྐལ་པ་ཇི་སྲིད་གནས་ཀྱི་བར་དུ་ཟད་པ་མེད་ཅིང་མགྲོན་རྣམས་མཉེས་པའི་མཐུ་དང་ལྡན་པར་གྱུར་ཅིག ལག་པ་གཉིས་རྡོ་རྗེ་ནང་བསྡམས་སྤྱི་བོའི་ཐད་ཀར་སྐོར་བ། དབང་བསྒྱུར་འཁོར་ལོའི་ཕྱག་རྒྱ་བྱ་སྟེ། སྔགས་རེ་རེའང་ལན་གསུམ་གསུམ་བརྗོད་ཅིང་། སྔགས་རེ་རེ་ལ་ཕྱག་རྒྱ་བཅའ་ཐེབས་རེའི་མཐར་སེ་གོལ་རེ་རེ་གཏོག དེ་དག་གི་མདོས་བྱིན་གྱིས་བརླབ་པའི་ཆོ་གའོ། །གཉིས་པ་མདོས་དབུལ་བ་ནི། བྷྱོཿདྲག་པོའི་གཞལ་ཡས་མཚན་ཉིད་ལྡན་པ་འདིར། དམ་རྫས་ཤ་ལྔ་བདུད་རྩི་ལྔར་བཅས་པ། ཕྱི་ནང་མཆོད་གཏོར་འདོད་ཡོན་སྣ་ཚོགས་བཤམས། ཡིད་འཕྲོག་བཀོད་ལེགས་མདོས་ཀྱི་མཆོད་པ་ནི། །འབྲུ་སྣ་རིན་ཆེན་ལྔ་ལས་ལེགས་གྲུབ་པའི། །རི་རབ་བང་རིམ་བཞི་ལྡན་ལྕོག་གི་སྟེང་། །མཐིང་ནག་འཁོར་ལོ་རྩིབས་བརྒྱད་གུར་གྱི་དབུས། །ཐུགས་ཀྱི་རང་བཞིན་རྡོ་རྗེ་རྩེ་ལྔ་པ། །སྐུ་ཡི་མཚོན་བྱེད་རྡོ་རྗེ་མཁའ་འགྲོ་ཡི། །ཞལ་གྱི་ནམ་མཁའ་ཕྱོགས་བཞིར་སངས་རྒྱས་དང་། །རིན་ཆེན་པདྨ་སྣ་ཚོགས་མཁའ་འགྲོ་རྣམས། །མཉེས་བྱེད་ནམ་མཁའ་བཞི་དང་རྒྱང་བུ་བཞི། །འཇིག་རྟེན་ལས་ཀྱི་མཁའ་འགྲོ་སྡེ་བརྒྱད་ལ། །ཁོར་ཡུག་ནམ་མཁའ་མཛེས་པ་བརྒྱད་ཀྱིས་བསྐོར། །རབ་ཏུ་བཀྲ་བའི་རྒྱང་བུའི་ཕྲེང་བ་ཅན། མདུང་ལ་དར་བཏགས་བྱ་ནག་རྟ་མཆོག་དང་། །གཡག་རོག་ལུག་ནག་ཁྱི་ནག་མི་ནག་ཚོགས། །ཕོ་གླུད་མདའ་ཁྲ་མོ་གླུད་འཕང་ཁྲ་དང་། །དགྲ་བགེགས་ཟིལ་གནོན་སྟག་པའི་ཁྲམ་ཤིང་དང་། །ཕོ་གདོང་དཔའ་བོ་སྟག་ཆས་ཀྱིས་བརྒྱན་པ། །མོ་གདོང་བུད་མེད་མཛེས་མ་གླུ་ལེན་ཅིང་། །རེ་རེའང་སྲིན་པོའི་གྲངས་ལྡན་ཕྱོགས་ཀུན་ཁྱབ། །གཞན་ཡང་རིན་ཆེན་སྨན་སྣ་དར་མཚོན་དང་། །སྟག་གཟིག་གོ་ཁྲབ་མཚོན་ཆའི་ཚོགས་རྣམས་ཀུན། །ཐུགས་ཀྱི་རྟེན་མཆོག་ནལ་བུའི་ཤ་ཁྲག་དང་། །ལྗོན་ཤིང་སྣ་ཚོགས་ཁྱིམ་བྱ་ནག་མོ་དང་། །བོང་བུ་གྭ་དམར་དྲེའུ་ནག་མོ་སོགས། །ཐུན་མོང་མ་ཡིན་ཐུགས་དམ་བསྐང་བའི་རྫས། །དངོས་འབྱོར་ཡིད་སྤྲུལ་ལྷ་མོའི་ལོངས་སྤྱོད་ཀྱིས། །མ་གཅིག་ལྷ་མོ་འཁོར་བཅས་ཐུགས་དམ་བསྐང་། །ཡུམ་ཆེན་ཨེ་ཀ་ཛ་ཊཱིའི༞ གཤིན་རྗེའི་ཡུམ་ཆེན་བདུད་ཀྱི་སྲིང་མོ་མཆོག །དཔལ་ལྡན་ནམ་གྲུ་ཆེན་མོའི༞ བ་ལང་ཀྲྀཥྞ་ཆུ་སྲིང་གདོང་ཅན་མ། །སེང་གེའི་གདོང་ཅན་ལྕགས་རྐང་སྲོག་གཟེར་སོགས། །ནད་རིམས་བདག་མོ་འབུམ་སྡེའི་ཐུགས་དམ་བསྐང་། །སོ་གཉིས་ཡུལ་དང་ཉི་ཤུ་རྩ་བཞིའི་གནས། །སྐྱོང་མཛད་མ་མོ་མཁའ་འགྲོའི༞ དུར་ཁྲོད་བརྒྱད་གནས་ཤ་ཟ་མཁའ་འགྲོའི་ཚོགས། །མ་ལུས་འདིར་བྱོན་དམ་རྫས་མཆོད་གཏོར་བཞེས། །རྒྱལ་བའི་བསྟན་པ་ཕྱོགས་ཀུན་རྒྱས་པ་དང་། །རྣལ་འབྱོར་བདག་ཅག་དཔོན་སློབ་འཁོར་བཅས་ལ། །འགལ་རྐྱེན་ཞི་ཞིང་མཐུན་རྐྱེན་བསམ་པའི་དོན། །ཡིད་བཞིན་འགྲུབ་པའི་ཕྲིན་ལས་མཛད་དུ་གསོལ། །གསུམ་པ་གླུད་བསྔོ་བ་ནི། བྷྱོཿརི་རབ་གླིང་བཞི་ལུས་ཀྱི་གླུད་དུ་བཞེས། །ངག་གི་གླུད་དུ་ནམ་མཁའ་སྣ་ཚོགས་འབུལ། །རྒྱང་བུའི་ཕྲེང་བ་ཡིད་ཀྱི་གླུད་དུ་བཞེས། །འབྲུ་སྣ་ལྔ་ནི་ཕུང་པོ་ལྔ་ཡི་གླུད། །རིན་ཆེན་སྣ་ལྔ་འབྱུང་བ་ལྔ་ཡི་གླུད། །དར་མཚོན་སྣ་ཚོགས་རྣམ་ཤེས་བརྒྱད་ཀྱི་གླུད། །ཤ་ཁྲག་སྣ་ཚོགས་ཁམས་དང་སྐྱེ་མཆེད་གླུད། །མདའ་འཕང་ཁྲ་བོ་ཕོ་དང་མོ་ཡི་གླུད། །ཟང་ཟིང་གླུད་དུ་སྲོག་ཆགས་སྣ་ཚོགས་འབུལ། །སྲོག་གླུད་དམ་པར་རི་རབ་མདོས་མཆོག་དང་། །རིན་ཆེན་འབྲུ་སྣ་ལྔ་ལས་གྲུབ་པ་ཡི། །དབང་པོ་ཡོངས་རྫོགས་ངར་མི་ལུང་ཐང་མིག །འགྲོན་བུའི་སོ་དང་མུ་ཏིག་ཀླད་པ་ཅན། །ཟེར་མོའི་སྐྲ་དང་ཞོ་ཤའི་སྙིང་ལྡན་པ། །ཟངས་མའི་སྣ་དང་སྨིན་མ་གཡས་གཡོན་གཡུ། །ལག་གཡས་གསེར་ལ་གཡོན་པ་དངུལ་གྱིས་བྱས། །རྐང་པ་གཡས་གཡོན་ལྕགས་ཟངས་གོས་དང་ནོར། །སྣ་ཚོགས་རྒྱན་གྱིས་བརྒྱན་པའི་སྲོག་གླུད་ཀྱིས། །དཔལ་ལྡན་ལྷ་མོ་འཁོར་བཅས་རབ་དགེས་ནས། །སྔགས་འཆང་རིག་འཛིན་བདག་ཅག་དཔོན་སློབ་ཀྱི། །བསམ་དོན་བསྒྲུབས་ལ་གནོད་པའི་དགྲ་བགེགས་ཀུན། །མྱུར་དུ་བསད་ཅིང་བསྒྲལ་བའི་ལས་མཛོད་ཅིག གཞན་གྱི་རིགས་སྔགས་རྦོད་གཏོང་བྱད་ཁ་དང་། །བགེགས་རིགས་སྟོང་ཕྲག་བརྒྱད་བཅུའི་གནོད་པ་ཟློག །བཞི་བརྒྱ་རྩ་བཞིའི་ནད་དང་དལ་ཡམས་ཀུན། །དགྲ་བོའི་སྟེང་དུ་ཕོབས་ལ་ཚར་ཆོད་ཅིག །འཁོར་དུ་གནས་པའི་ནད་བདག་ཐམས་ཅད་ཀྱིས། །དམ་ཉམས་དགྲ་བོའི་ཡུལ་འཁོར་བརླག་པར་མཛོད། །མ་མོའི་ཁྲག་ཟོར་གཤིན་རྗེའི་འཁོར་ལོ་དང་། །ཕུར་པའི་དབལ་ཁ་བོན་པོའི་བཙོ་དམར་འཕེན། །ཀླུ་བདུད་མནན་གཏད་རྒྱལ་པོའི་ཐོག་བརྫིས་དང་། །དམུ་བཙན་གཟའ་དང་རྒྱུ་སྐར་གནོད་པ་ཟློག །མདོར་ན་ཞི་རྒྱས་དབང་དྲག་ཐུན་མོང་གི། །ཕྲིན་ལས་མྱུར་འགྲུབ་མཐར་ཐུག་བླ་མེད་ཀྱི། །བྱང་ཆུབ་ཐོབ་ནས་ཁམས་གསུམ་ཀུན་སྒྲོལ་ཞིང་། །ཚེ་རིང་ནད་མེད་བདེ་སྐྱིད་ལྡན་པར་ཤོག །གསུམ་པ་རྗེས་ཕྲིན་ལས་བསྐུལ་ཞིང་སྨོན་ལམ་བཀྲ་ཤིས་ཀྱི་མཐའ་བརྟན་པར་བྱ་བ་ལ་གསུམ། བསྟོད་ཅིང་ལས་ལ་བསྐུལ་བ། འཕྲལ་གཏོར་གཏང་ལ་འདོད་དོན་བསྒོ་བ། ལྷག་ཆད་ཁ་བསྐང་ཞིང་བཟོད་གསོལ་ཤིས་པར་བྱའོ། །དང་པོ་ནི་གུར་གྱི་མགོན་པོའི་བསྟོད་པ་གསར་རྙིང་གང་རུང་དང་། བྱེ་བྲག་འདི་ཉིད་ཀྱི་བསྟོད་པ་ཏིལ་མར་མའམ། ཕྱག་ན་རྡོ་རྗེས་ནམ་གྲུའི་རིགས་ལ་བསྟོད་པ་ལ་གཞི་བྱས་ཁོ་བོས་བརྩམས་པ་དེའམ། དྲག་པོར་བྱེད་ན། མི་ཕམ་མ་བསྐུལ་དང་བཅས་པ་བྱེད། གཞན་ཡང་དཔལ་མགོན་སོགས་ལ་གང་དགོས་ཀྱི་བསྟོད་པ་རྒྱས་བསྡུས་སྐབས་དང་སྦྱར་ལ་བྱ་སྟེ། །ཟློག་པ་བདག་ཆེན་བློ་གྲོས་པས་མཛད་པའི་ལྷ་མོའི་བསྐང་ཟློག་བཞིན་བྱའོ། །གཉིས་པ། འཕྲལ་གཏོར་བཏང་ལ་འདོད་དོན་བསྒོ་བ་ནི། ལྷའི་ཚོགས་རྣམས་དང་། རྡོ་རྗེའི་གླུ། ཕུན་སུམ་ཚོགས་པ་སོགས་བྱས་རྗེས་སྤྱི་སྟབས་ཞི་དྲག་གི་དམིགས་པ་གང་དགོས་བསྲུང་ཟློག་བསད་གསུམ་གྱི་ཁ་བསྒྱུར་དང་བཅས་པ་མན་ངག་བཞིན་བྱའོ། །གསུམ་པ་ལྷག་ཆད་ཁ་བསྐང་ཞིང་བཟོད་གསོལ་ཤིས་པར་བྱ་བ་ནི། ཡིག་བརྒྱ་བརྗོད་ཅིང་མ་འབྱོར་བ་དང་སོགས་ཀྱིས་ནོངས་པ་བཟོད་པར་གསོལ། རྟེན་ཡོད་པ་རྣམས་ལ་བརྟན་བཞུགས་དང་། མེད་པ་ལ་གཤེགས་གསོལ་སྐབས་དང་སྦྱར་བ་བསྔོ་བ་སྨོན་ལམ། བཀྲ་ཤིས་ཀྱི་ཚིག་འཇིགས་རུང་མ་སོགས་བྱས་ནས་རྗེས་ཡོ་བྱད་རྣམས་མི་མངོན་པར་བསྡུའོ། །དེ་ལྟར་འདོད་ཁམས་དཔལ་ལྡན་མ། །མཉེས་པར་བྱེད་པའི་བསྐང་བའི་ཐབས། །དངོས་གྲུབ་རོལ་མཚོ་ཅེས་བྱ་བ། །ཤཱ་ཀྱའི་དགེ་སློང་ས་སྐྱ་པ། །འཇམ་དབྱངས་ཀུན་དགའ་བསོད་ནམས་ཀྱིས། །ལྷ་མོ་དགེས་པའི་རྣམ་འགྱུར་ཞིག །ཉེ་བར་མཐོང་ནས་འབད་པ་ཡིས། །བྲིས་པའི་དགེ་བས་ཐུབ་པ་ཡི། །བསྟན་པ་ཡུན་དུ་རྒྱས་པ་དང་། །འཇིག་རྟེན་ལོག་པའི་ལམ་སྤངས་ནས། །ཕན་བདེའི་རྟ་ལྗང་ཕྲིན་ལས་ཀྱིས། །སྣང་བརྙན་རབ་ཏུ་རྒྱས་གྱུར་ཅིག ས་ཀ་ལ་པྲ་ཛཱ་བྷྱཿ ཤརྨ་བྷ་ཝནྟུ། །ཨེ་ཝཾ།། །།

ས་ལོ་ཆེན་པོ་འཇམ་དབྱངས་ཀུན་དགའ་བསོད་ནམས།
དཔལ་ལྡན་ལྷ་མོ་འདོད་ཁམས་དབང་ཕྱུག་མའི་བསྐང་གསོ།